b'\n_START_ARTICLE_\nEl Escorial\n_START_SECTION_\nPovijest\n_START_PARAGRAPH_\nKompleks je u duhu protureformacije dao izgraditi Filip II., \xc5\xa1panjolski kralj, isti\xc4\x8du\xc4\x87i svoju povezanost s rimokatoli\xc4\x8dkom crkvom. Kada je Filip II. odlu\xc4\x8dio sagraditi ovu monumentalnu pala\xc4\x8du, Madrid jo\xc5\xa1 nije bio glavni grad \xc5\xa0panjolske. Naime, Filip je 10. kolovoza 1557. godine, na dan svetoga Lovre pobijedio Francuze kod St. Quentina. Escorial je trebao biti sje\xc4\x87anje na tu pobjedu, a njegov re\xc5\xa1etkast tlocrt simbolizirati loma\xc4\x8du na kojoj je sveti Lovro umro mu\xc4\x8deni\xc4\x8dkom smr\xc4\x87u._NEWLINE_\xc5\xa0panjolski arhitekt Juan Bautista de Toledo (oko 1530.-1597.), koji se naukovao u Rimu i Napulju, je po\xc4\x8deo utjelovljavati kraljevsku ideju 1559. god. Nakon trideset godina gradnje i potro\xc5\xa1enih 5.260.570 dukata, kompleks je dovr\xc5\xa1io njegov u\xc4\x8denik Juan de Herrera._NEWLINE_Filipovim nasljednicima nije se svidio strogi nacrt pala\xc4\x8de te su je \xc4\x8desto "ispravljali" u 17. i 18. stolje\xc4\x87u. Ali tijekom toga vremena El Escorial nije promijenio svoj karakter \xc5\xa1panjolske, svjetovne i vjerske, rezidemcije. _NEWLINE_Samostanom su upravljali augustinski heremiti koji su tu i danas.\n_START_SECTION_\nOdlike\n_START_PARAGRAPH_\nEl Escorial svoje ime duguje lokalitetu na kojemu je izgra\xc4\x91en; to je podno\xc5\xbeje planine Abantos (Sierra de Guadarrama) koje je polupo\xc5\xa1umljeno i ogoljeno vjetrom s velikim nakupinama \xc5\xa1ljake (\xc5\xa1panjolski: scoria), ostale nakon dugogodi\xc5\xa1njeg iskapanja \xc5\xbeeljezne ruda\xc4\x8de._NEWLINE_Toledo i Herrera izveli su 207 m duga\xc4\x8dak i 161 m \xc5\xa1irok pravokutnik s tornjevima na sva \xc4\x8detiri ugla. Samostanska pala\xc4\x8da ima 16 dvori\xc5\xa1ta, 2.673 prozora, 1.200 vrata, 86 stepeni\xc5\xa1ta i 88 vodoskoka, \xc4\x8diji hodnici, ako bi se prolazilo njima, zahtijevaju 160 kilometara hoda. _NEWLINE_Veliki ulaz u Escorial smje\xc5\xa1ten je u sredini zapadnog pro\xc4\x8delja a otvara se u Patio de los Reyes, atrij crkve u pozadini. Gra\xc4\x91evina ima jednu golemu samostansku crkvu po uzoru na crkvu Sv. Petra u Rimu, te kraljevsku pala\xc4\x8du, u kojoj je Filip II. za sebe \xc5\xbeelio "samo jednu \xc4\x87eliju gdje ce odmarati svoje umorno tijelo". Talijanski utjecaj se najvi\xc5\xa1e osje\xc4\x87a u zapadnom pro\xc4\x8delju s dorskim stupovima i kupolom u obliku polukugle, tipa koji su upotrebljavali Bramante i drugi. Smje\xc5\xa1taj kora iznad nadsvo\xc4\x91enog vestibula na zapadnom dijelu (\xc4\x8dime je skra\xc4\x87en dugi krak kako bi crkva dobila tlocrt gr\xc4\x8dkog kri\xc5\xbea) je \xc5\xa1panjolsko obilje\xc5\xbeje. Samostan s \xc4\x8detiri klaustra s arkadama zaprema jugozapadni dio Escoriala, a ima vlastiti ulaz na zapadnom pro\xc4\x8delju. Isto\xc4\x8dno od samostana nalazi se veliko dvori\xc5\xa1te, Patio de los Evangelistas._NEWLINE_Kolegij zauzima sjeverozapadnu \xc4\x8detvrt, a poput samostana na suprotnoj strani, podijeljen je na \xc4\x8detiri dvori\xc5\xa1ta, a ulaz je na zapadnom pro\xc4\x8delju. Veliko dvori\xc5\xa1te u sjeveroisto\xc4\x8dnom kutu Escoriala povezano je sa sve\xc4\x8danim odajama koje se isti\xc4\x8du iza crkve._NEWLINE_U kompleksu se nalaze i muzej, biblioteka i kraljevski mauzolej (Panteon de los Reyes) s lijesovima mnogih \xc5\xa1panjolskih kraljeva. Tu je Filip pokopao i svog oca, Karla I. (poznatijeg kao Karlo V., cara Svetog Rimskog Carstva). Mjesto kraj mrtvog kralja ostalo je prazno jer na natpisu kraj grobnog mjesta pi\xc5\xa1e: "Ako potomak Karla V. nadma\xc5\xa1i kralja smjelo\xc5\xa1\xc4\x87u svojih djela, neka sebi uzme to mjesto". \xc5\xa0to Filip II. svojim djelima nije prisvojio. _NEWLINE_\xc5\xa0turi i strogi stil Escoriala povjesni\xc4\x8dari su, prema njegovom arhitektu, prozvali "Herrerovim stilom" (Estilo herreresco). Od kada je dovr\xc5\xa1ena nisu utihnuli glasovi kriti\xc4\x8dara koji joj zamjere bezgrani\xc4\x8dnu rasipnost i graditeljsko podila\xc5\xbeenje \xc5\xa1panjolskoj dvorskoj eliti. No, za ve\xc4\x87inu \xc5\xa0panjolaca El Escorial je \xc5\xa1panjolski gra\xc4\x91evinski spomenik, kao \xc5\xa1to je Don Quijote simbol \xc5\xa1panjolskog pjesni\xc5\xa1tva.'